Lekalekanyana go nna mo tlotlo le go ikgantsha | News24
Lekalekanyana go nna mo tlotlo le go ikgantsha
KE kopana le mme o mongwe a itumeletse go mpona. O tsamaya ka dinao le nna ke tsamaya ka dinao. Jaanong o ntshupetsa dinotlolo tsa koloi o mpolelela gore ya mo sokodisa ka maotwana a teng.
Jaanong ga ke tlhaloganye sentle gore ke goreng a ntshupetsa dinotlolo tsa koloi. A o rata gore ke itse gore le fa a tsamaya ka maoto o na le koloi? Gongwe o tshwenyegile ke koloi ya gagwe e e sa tsamaeng jaanong o rata go bua fela le motho o a ka mo fang tsebe gore a imologe. Ga ke itse. Ke rata go nagana gore ke seo.
E ne e se gore o dira se gore ke se ke ka mo kgelela fatshe ka a tsamaya ka dinao. Jaanong nna ke rata go tsamaya thata ka diano bogolo mo toropong, ka motho o tle o tlhoke mo o ka emisang koloi gona. Gore motho o na le koloi kgotsa ga a na yone mo go nna ga go na molato.
Di teng tse a nang le tsone tse nna gongwe ke senang tsone.
Tsala nngwe ya me o kwadile mo bukeng ya sefatlhego (facebook) a re o kopane le tsala ya gagwe a palame koloi o e bona gore ga se kgale a e rekile. Jaanong fa a akgola mothaka o gore monna o dirile, o o a gana a re ga se koloi ya gagwe ke ya motho o a nang le ene feela o bona gore o a aka.
Jaanong o sala le dipotso tsa gore ke eng batho re sa rate go bua fa re atlegile? Re godisitswe re bolelelwa gore re se ikgogomose. Jaanong le fa o na le se se ntle o tshaba go bolelela batho ekare wa ikgogomosa. Nna ke dumela gore bolelela batho ka masego a o a boneng.
Ka go dumela gore eya ke rekile koloi ke go galaletsa Modimo gore ke a leboga. Ga re a tshwanela go tlhabiwa ke ditlhong fa re atlegile.
Batho ba bona ekare wa ikgantsha. Go na le sefela se se reng “ke tla bua ketso tsa hae”. Se se leng gone ke gore re lekalekanye go nna motlotlo le go ikgantsha.
Fa re sa dire jalo boikgantsho bo ka nna bone ko pele mme jwa dira gore re ipone.
Fa re le batho re tshwanetse go bua le go amogela dimpho le masego a re a boneng. Re rata go tlhola re ngongoregile re balabala.
Batho ba kgale ba ne ba re fa o botsa motho matsogo a re “ga go molato” le fa o ntse o le gone.
Ba ne ba itumelela gore letsatsi le tlhabile, kgotsa pula e nele. Rona ke mariga ra komakoma. Ke selemo re lela ka mogote. Ke leng re tla kgotsofalang.
Ditlha tsa ngwaga di a tlhokega tsotlhe mo tlholegong. Le mo matshelong a rona di tshwanetse tsa nna gone e seng ra tloga ra itebala.
) Mang kapa mang ya a batlang ho ngola kholomong ena, ka Sesotho kapa ka Setswana, a ka ikopanya le morulaganyi wa Express Jabulani Dlamini ho 051-404-7910 kapa email: Jabulani.Dlamini@volksblad.com